28.

finder det kritisabelt, at generalsekretæren ikke har besvaret en hel række spørgsmål, som medlemmerne har stillet; understreger, at en effektiv overvågning af gennemførelsen af Parlamentets budget altid har krævet og fortsat vil kræve et tæt samarbejde mellem Parlamentets administration og Budgetkontroludvalget; anmoder derfor generalsekretæren om skriftligt at besvare følgende spørgsmål: Europa-Parlamentets strategiske forvaltningsramme a) Generalsekretæren anførte ved sin fremlæggelse af Europa-Parlamentets strategiske forvaltningsramme den 3. juni 2014, at denne ramme er baseret på en akademisk teori udviklet af Stanford School of Engineering i Palo Alto (Californien). Kan generalsekretæren redegøre for, hvordan Parlamentet har valgt at basere den strategiske forvaltningsramme på netop denne teori? Er andre teorier udviklet på andre universiteter eller specialiserede institutter, navnlig europæiske, eller af andre internationale institutioner, blevet overvejet, undersøgt nærmere eller sammenlignet, inden Stanford-teorien blev valgt? Hvorfor blev Stanford School of Engineering i givet fald udvalgt? Hvordan blev beslutningen truffet og af hvem? b) Er anvendelse af Stanford-teorien gratis, eller skal der betales afgift el. lign.? Hvor meget har dette i givet fald kostet? c) Har det været nødvendigt at sende Parlamentets personale på særlige kurser på Stanford eller andre akademiske læreanstalter i forbindelse med udviklingen af forvaltningsrammen? I bekræftende fald, hvem (hvilke lønklasser og funktioner) har deltaget, og hvad var udgiften pr. kursist? Er der planlagt andre kurser? Hvad vil det i bekræftende fald koste? d) Påtænkes det at iværksætte drøftelser mellem tjenestegrenene såvel som med personaleudvalget og fagforeningerne om den strategiske forvaltningsramme? Hvordan og hvornår skal den strategiske forvaltningsramme gennemføres, og hvad anslås udgifterne hertil at blive? Strategidokumenter e) Generalsekretæren har gennem de seneste måneder forelagt Præsidiet en række strategidokumenter om Parlamentets funktionsmåde, der vil få afgørende betydning ikke kun for forvaltningen, men også for Parlamentets tilgang til udarbejdelsen af EU-lovgivning og -politikker. I betragtning af betydningen af disse dokumenter for organiseringen og udviklingen af vores arbejde, hvorfor findes der så ikke en debat- og beslutningsprocedure, der involverer alle berørte parter, og ikke kun Parlamentets Præsidium? Strategi for ressourceeffektivitetsforanstaltninger f) Er der inden de nye mødetider blev foreslået og taget i brug blevet foretaget en analyse af disse ændringers betydning for tilrettelæggelsen af medlemmernes arbejde (indskrænkning af tiden til rådighed til møder, arbejdsmøder, møder med organisationer og borgere etc. ved siden af de officielle møder)? Hvorfor er medlemmerne ikke blevet hørt om en beslutning, der har så stor en indvirkning på deres arbejde? Europa-Parlamentets medlemmer g) Hvad er vurderingen af One-Stop-Shop for medlemmerne efter de første måneders drift? Generaldirektoratet for Kommunikation Kommunikationsstrategi og forberedelse af oplysningskampagnen til valget i 2014 h) Som led i denne kampagne fandt Det Europæiske Ungdomsarrangement sted i maj 2014, hvor 5 000 unge blev sat i stævne i Strasbourg. Blev der i forbindelse med tilrettelæggelsen af dette arrangement gjort overvejelser om den økonomiske situation i Europa og dermed det indtryk, som udgifterne til et arrangement af et sådant omfang ville kunne give anledning til hos de unge europæere? i) Anses konceptet »gør noget, gør det bedre, gør en forskel« overordnet set for en succes? Hvilke resultatindikatorer anvendes til at måle denne succes? Hvordan bruges konceptet efter valget, og er der udarbejdet nogen vurderings-/evalueringsrapport efter EP's lovgivnings- og værdikampagner? Der bedes fremsendt et eksemplar af evalueringen til Budgetkontroludvalget. j) Hvilken vurdering/evaluering er der foretaget af det flerårige tilskudsprogram 2012–2014, der har til formål at højne bevidstheden om Europa-Parlamentets rolle, og kan disse evalueringer gøres tilgængelige for Budgetkontroludvalget? Akkrediterede parlamentariske assistenter (APA'er) k) Er effektiviteten af redskabet til ansættelse af APA'er, »APA-PEOPLE«, der blev taget i brug i forbindelse med den nye valgperiode, allerede blevet evalueret? l) Hvad var årsagen til en forsinkelse på flere måneder for så vidt angår visse APA'ers medtagelse på relevante EP-e-maillister (Assistants 8th legislature, Bruxelles), som forhindrede dem i at modtage information om deres arbejde? Er der truffet nogen foranstaltninger? Generaldirektoratet for Infrastruktur og Logistik Cateringtjenester m) Ønsker at vide, hvorfor priserne i SQM-bygningen er 25 % højere end i ASP-kantinen, og tænker, at dette er hindrende for ambitionen om at føre kunderne væk fra den overfyldte ASP-kantine. Generaldirektoratet for Sikkerhed og Beskyttelse n) Hvilke foranstaltninger anses for nødvendige for at højne sikkerheden i lyset af de nylige brud, især de kurdiske demonstranters indtrængen den 7. oktober 2014? Vil der ske en ajourføring af det nye overordnede sikkerhedskoncept? o) Har Parlamentet anskaffet sig et elektronisk nummerplade-aflæsningssystem? Hvad har det kostet? Blev dette system installeret og anvendt ved indkørslerne til parkeringskældrene til kontrol af, at nummerpladen svarede til oplysningerne på adgangskortet?